CELEX: 
Language: et
Date: 2021-09-27 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) nr 236/2012 seoses aktsiates olevatest märkimisväärsetest lühikestest netopositsioonidest teatamise asjakohase künnise kohandamisega

SELETUSKIRI
            
            
               1.DELEGEERITUD ÕIGUSAKTI TAUST
            
            
               1.1.Üldine taust
            
            
               Lühikeseks müügi määrusega
                  1
                on kehtestatud ühtlustatud eeskirjad, millega i) suurendatakse investorite märkimisväärsete lühikeste netopositsioonide läbipaistvust; ii) vähendatakse katteta lühikeseks müügi ja krediidiriski vahetustehingutega seotud riske; iii) antakse riiklikele reguleerivatele asutustele ja Euroopa Väärtpaberiturujärelevalvele (ESMA) õigus sekkuda erandjuhtudel (nt ajutiselt piirata lühikeseks müüki või see keelata).
            
            
               Käesoleva delegeeritud määruse eesmärk on suurendada pädevate asutuste jaoks aktsiates olevate märkimisväärsete lühikeste netopositsioonide läbipaistvust. Lühikestest netopositsioonidest tuleb teavitada asjaomaseid pädevaid asutusi, et neil oleks võimalik jälgida ja vajaduse korral uurida lühikeseks müüki, mis võib põhjustada süsteemseid riske, olla kuritahtlik või tekitada ebastabiilsust turgudel (0,2 % emiteeritud aktsiakapitalist ja iga järgnev kõnealust künnist ületav 0,1 % vahemik). Lühikeseks müügi määrusega on antud ESMA-le võimalus võtta erakorralisi meetmeid, näiteks alandada ajutiselt seda künnist.
            
            
               Selleks et käsitleda probleemi, et suundumused finantsturgudel võivad muuta asjakohase teatamiskünnise ebasobivaks, on lühikeseks müügi määrusega kehtestatud mehhanism, mis võimaldab i) ESMA-l esitada komisjonile arvamuse asjaomase teatamiskünnise kohandamise kohta ja ii) komisjonil võtta künnise muutmiseks vastu delegeeritud õigusakte. 
            
            
               Käesoleva delegeeritud õigusaktiga muudetakse asjaomast künnist, mille alusel tuleb pädevatele asutustele teatada aktsiates olevatest märkimisväärsetest lühikestest netopositsioonidest. Võttes arvesse Euroopa Väärtpaberiturujärelevalve Komitee 2010. aastal tehtud tööd,
                  2
                mille eesmärk oli teha kindlaks aruandluskünnised, mis tagaksid pädevatele asutustele ja turuosalistele asjakohase teabe ning investoritele proportsionaalse nõuete täitmisega seotud koormuse, kehtestati algselt selliseks künniseks 0,2 % asjaomase äriühingu emiteeritud aktsiakapitalist (ja iga järgnev seda künnist ületav 0,1 % vahemik). Teatamiskünnis vaadati läbi 2013. aastal,
                  3
                st liiga vara, et oleks olnud võimalik koguda sisulisi andmeid, kuna lühikeseks müügi määrust hakati kohaldama alles 1. novembril 2012.
            
            
               ESMA esitas 21. detsembril 2017 komisjonile tehnilise nõuande lühikeseks müügi määruse teatavate elementide kohta,
                  4
                mis sisaldas teatamiskünnise tulemuslikkuse analüüsi ja mille kohaselt tundus kõnealune künnis endiselt asjakohane. ESMA avaliku konsultatsiooni käigus andis tagasisidet siiski vaid piiratud arv sidusrühmi. 
            
            
               2020. aasta veebruaris järgnes COVID-19 pandeemia puhkemisele märkimisväärne müügisurve ja ebatavaline volatiilsus, mis tõi kaasa märkimisväärse hinnalangusspiraali, mis mõjutas finantsturgudel kõigi sektorite emitente. Hoolimata aktsiahindade osalisest taastumisest Euroopa Majanduspiirkonnas, mõjutasid COVID-19 pandeemia tagajärjed selle aasta jooksul jätkuvalt reaalmajandust, kusjuures üldine väljavaade majanduse taastumiseks tulevikus on endiselt ebakindel. ESMA kasutas 16. märtsil 2020 lühikeseks müügi määruse artikli 28 kohaseid erakorralise sekkumise volitusi ja tegi otsuse
                  5
                alandada reguleeritud turul kauplemisele lubatud aktsiates olevate lühikeste netopositsioonide teatamiskünnist kolmeks kuuks 0,2 %-lt 0,1 %-le. Seejärel uuendas ESMA seda otsust 2020. aasta juunis, septembris ja detsembris. 
            
            
               ESMA leidis oma otsuses, et lühikeseks müügiga tegelevad turuosalised, kes võtavad märkimisväärseid lühikesi netopositsioone, võivad võimendada märkimisväärset müügisurvet ja aktsiahindade ebatavalist volatiilsust. Sellest tulenevalt otsustas ESMA alandada pädevatele asutustele lühikestest netopositsioonidest teatamise künnist, et tõhustada reguleeritud turgudel kauplemisele lubatud aktsiates olevate lühikeste koondnetopositsioonide seiret ning parandada ESMA ja pädevate asutuste suutlikkust reageerida kiiresti, kui on vaja võtta rangemaid meetmeid. Üldiselt teatasid pädevad asutused ESMA-le uue künnise alusel lühikestest netopositsioonidest õigeaegselt ega andnud märku ühestki konkreetsest probleemist seoses uue künnise järgimisega turuosaliste poolt.
            
            
               Kui ESMA viimane ajutine teatamiskünnise alandamise meede kaotas kehtivuse 19. märtsil 2021, leidis ESMA, et lühikeseks müügi määruse artiklis 28 sätestatud erakorraliste meetmete võtmise tingimused ei ole kõnealuse õigusliku aluse alusel enam kohaldatavad. Samas on COVID-19 puhangule järgnenud sündmused ja pädevate asutuste parem ülevaade lühikeste netopositsioonide mahust aidanud ESMA-l jõuda seisukohale, et teatamiskünnis peaks olema alaliselt 0,1 %. 
            
            
               13. mail 2021 esitas ESMA kooskõlas lühikeseks müügi määruse artikli 5 lõikega 3 komisjonile arvamuse
                  6
                selle kohta, et teatamiskünnis tuleks alaliselt langetada 0,1 %-le (ja iga järgnev seda künnist ületav 0,1 % vahemik). Kõnealuses arvamuses esitas ESMA põhjaliku empiirilise analüüsi selle kohta, kui oluline on teatada lühikestest netopositsioonidest mahus 0,1–0,2 %, võrreldes seda 0,2 % künnise alusel kogutud andmetega, ning esitas oma järeldused komisjonile. Allpool esitatud punktides võetakse kokku mõned ESMA arvamuse peamised järeldused: 
            
            
               ·eri turuosaliste teatatud lühikeste netopositsioonide (mahus 0,1–0,2 %) arv ISIN-koodi kohta oli 2020. aasta märtsist juunini keskmiselt 40 % kõigist lühikestest netopositsioonidest – seega väga oluline osa liidus võetud lühikestest netopositsioonidest, mis on turujärelevalve seisukohast kriitilise tähtsusega ja võib anda varakult märku halvenevatest turutingimustest;
                     
            
            
               ·lühikesed netopositsioonid mahus 0,1–0,2 % moodustavad suure osa lühikestest netopositsioonidest teadete absoluutarvu seisukohast (vaadeldaval ajavahemikul 39–44 %) ja positsioonide turuväärtuse seisukohast (vaadeldaval ajavahemikul 23–33 %);
            
            
               ·hoolimata üldisest taastumisest paljudes jurisdiktsioonides, nagu see on peamiste Euroopa aktsiaindeksite puhul, jääb taastumine endiselt teiste suurte majanduspiirkondade finantsturgudest maha;
            
            
               ·kuigi pankade ja kindlustusega seotud sektoripõhised indeksid on osaliselt taastunud (võrreldes 2020. aasta veebruariga), on eeldatav volatiilsus ja krediidiriski vahetustehingud turusuundumuste suhtes jätkuvalt väga tundlikud, kuigi tundlikkus on vähenemas; 
            
            
               ·tänu lühikestest netopositsioonidest (0,1 %) teatamisele said reguleerivad asutused täpsemat teavet lühikeste netopositsioonide kujunemise kohta individuaalsel, sektoripõhisel ja kogu turgu hõlmaval tasandil. ESMA võiks kindlaks määrata ja analüüsida ka kogu ELi hõlmavat mõju;
            
            
               ·teatamiskünnis 0,1 % võimaldab hinnata lühikeseks müügi keeldude mõju (nt ümberpaigutamine eri jurisdiktsioonide, sektorite või eri likviidsusega aktsiate lõikes), mis võib aidata pädevatel asutustel tulevasi meetmeid kalibreerida;
            
            
               ·jaeklientide aktiivsuse kasv võib suurendada lühikeseks müügist tingitud järsu hinnatõusu tõenäosust, mida pädevad asutused suudavad tänu väiksemale teatamiskünnisele (0,1 %) varajases etapis paremini kindlaks teha;
            
         
         
            
               ·künnise alalist alandamist 0,1 %-le tuleks rakendada sujuvalt ja selle rakendamise piirkulud turuosaliste jaoks on eeldatavasti tühised järgmistel põhjustel:
            
            
               i)lühikeseks müügiga tegelevad turuosalised on juba 2020. ja 2021. aastal kehtestanud seiresüsteemid positsioonide jaoks, mille maht ületab 0,1 % (mittevastavuse tase on madal);
            
            
               ii)madalam künnis puudutab üksnes pädevatele asutustele teatamist, mitte turul avalikustamist, ja seega ei tohiks see mõjutada lühikesi netopositsioone hoidvate isikute strateegiaid.
            
            
               ESMA järeldused kinnitavad komisjoni seisukohta tema poolt finantsturgudel hiljuti täheldatud suundumuste kohta, nagu COVID-19 ülemaailmsest puhangust tingitud ebastabiilsus, mille tõttu on reguleerivad asutused ja ESMA hakanud sagedamini kasutama lühikeseks müügiga seotud erakorralisi meetmeid, ning kasvav oht, et lühikeseks müügist tingitud järsu hinnatõusuga on seotud jaeinvestorid, mis on näidanud, kui oluline on koguda pidevalt täiendavat teavet aktsiates olevate märkimisväärsete lühikeste netopositsioonide kohta, mis on turujärelevalve seisukohast kriitilise tähtsusega. Lisaks leiab komisjon, et tuleks vältida ebakindlust seoses regulatiivse aruandluskohustusega ning et sellega seotud eeskirjad ja kohustused peaksid olema stabiilsed. Parim viis stabiilsuse ja planeerimiskindluse saavutamiseks oleks alandada teatamiskünnist alaliselt 0,1 %-le. See lähenemisviis on palju selgem kui künnise kindlaksmääramine ajutise meetmega, mis tähendab aegumiskuupäeva lähenedes ebakindlust.
            
            
               1.2.Delegeeritud määruse eesmärk
            
            
               Käesoleva delegeeritud määruse eesmärk on langetada lühikeseks müügi määruse artikli 5 lõikes 2 sätestatud asjakohast künnist, mille alusel tuleb pädevatele asutustele teatada aktsiates olevatest märkimisväärsetest lühikestest netopositsioonidest, 0,2 %-lt 0,1 %-le (ja iga järgnev seda künnist ületav 0,1 % vahemik).
            
            
               1.3.Õiguslik taust
            
            
               Käesolev delegeeritud määrus põhineb lühikeseks müügi määruse artikli 5 lõikes 4 sätestatud volitusel ja selles võetakse arvesse ESMA arvamust, mis on esitatud kooskõlas kõnealuse määruse artikli 5 lõikega 3. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               ESMA ei konsulteerinud oma arvamuse koostamisel sidusrühmadega, kuna leidis, et avaliku konsultatsiooni korraldamine ja täieliku kulude-tulude analüüsi tegemine on asja kiireloomulisuse tõttu ebaproportsionaalne. ESMA leidis, et COVID-19 kriisi mõju, ebakindlad majandusväljavaated ning reaalmajanduse ja finantsturgude lahknemine nõuavad kiireid meetmeid aruandluskünnise kohandamiseks, et tagada pädevatele asutustele turujärelevalveks piisav nähtavus. 
            
            
               Delegeeritud määruse eelnõu avaldati parema õigusloome portaalis neljanädalaseks tagasisideperioodiks 15. juulist 12. augustini 2021 ja esitati 19. juulil 2021 konsulteerimiseks Euroopa väärtpaberikomitee eksperdirühmale kooskõlas paremat õigusloomet käsitlevas institutsioonidevahelises kokkuleppes sätestatud põhimõtetega. Saadud tagasisidet analüüsiti põhjalikult enne otsuse tegemist delegeeritud määruse vastuvõtmisega edasiliikumise kohta.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Õigus võtta vastu delegeeritud õigusakte on sätestatud lühikese müügi määruse artiklis 42.
            
            
               Käesoleva delegeeritud määruse artikliga 1 muudetakse lühikeseks müügi määruse artikli 5 lõiget 2, kehtestades pädevatele asutustele aktsiates olevatest märkimisväärsetest lühikestest netopositsioonidest teatamise künniseks 0,1 % asjaomase äriühingu emiteeritud aktsiakapitalist ja iga järgneva seda künnist ületava 0,1 % vahemiku.
            
            
               KOMISJONI DELEGEERITUD MÄÄRUS (EL) …/…,
            
            
               27.9.2021,
            
            
               millega muudetakse Euroopa Parlamendi ja nõukogu määrust (EL) nr 236/2012 seoses aktsiates olevatest märkimisväärsetest lühikestest netopositsioonidest teatamise asjakohase künnise kohandamisega
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 14. märtsi 2012. aasta määrust (EL) nr 236/2012 lühikeseks müügi ja krediidiriski vahetustehingute teatavate aspektide kohta,
                  7
                eriti selle artikli 5 lõiget 4,
            
            
               ning arvestades järgmist:
            
            
               (1)Määrusega (EL) nr 236/2012 on kehtestatud kohustus teatada pädevatele asutustele märkimisväärsetest lühikestest netopositsioonidest seoses sellise äriühingu emiteeritud aktsiakapitaliga, mille aktsiad on lubatud kauplemisele liidu kauplemiskohas, kui positsioon ületab asjaomase teatamiskünnise või langeb sellest allapoole. Komisjon peab jälgima, kas selline asjakohane teatamiskünnis on finantsturgudel toimuvaid suundumusi silmas pidades endiselt asjakohane, ning hindama, kas seda künnist on vaja muuta vastavalt kõnealuse määruse artikli 5 lõikele 4. 
            
            
               (2)2020. aasta alguses oli COVID-19 pandeemia puhkemise tõttu täheldada märkimisväärset müügisurvet ja ebatavalist volatiilsust, mis tõi kaasa märkimisväärse hinnalangusspiraali, mis mõjutas finantsturgudel kõigi sektorite emitente. Euroopa Väärtpaberiturujärelevalve (ESMA) kasutas erandlikel asjaoludel oma sekkumisvolitusi, et ajutiselt alandada aktsiates olevatest märkimisväärsetest lühikestest netopositsioonidest teatamise künnist, et parandada ESMA ja reguleerivate asutuste seiret selliste positsioonide üle, teha kindlaks, kas oleks asjakohane võtta rangemaid meetmeid, ja olla suuteline kiiresti reageerima. 
            
            
               (3)Kuna aktsiates olevate märkimisväärsete lühikeste netopositsioonide puhul kehtivat madalamat asjaomast teatamiskünnist, mis on kehtinud kaksteist järjestikust kuud, ei saa osaliselt paranenud turutingimuste tõttu erakorralise meetmena enam pikendada, on asjakohane hinnata sellise meetme mõju ja otsustada, kas see tuleks muuta alaliseks, asendades olemasoleva künnise. Sellega seoses võtab komisjon arvesse Euroopa Väärtpaberiturujärelevalve 13. mai 2021. aasta arvamust
                  8
               .
            
            
               (4)Hiljutised suundumused finantsturgudel, mida komisjon on täheldanud, näiteks COVID-19 ülemaailmsest puhangust tingitud ebastabiilsus, mis on toonud kaasa lühikeseks müügi erakorraliste meetmete sagedasema kasutamise reguleerivate asutuste ja ESMA poolt, ning kasvav oht, et lühikeseks müügist tingitud järsu hinnatõusuga on seotud jaeinvestorid, on näidanud, kui oluline on koguda pidevalt täiendavat teavet aktsiates olevate märkimisväärsete lühikeste netopositsioonide kohta, mis on turujärelevalve seisukohast kriitilise tähtsusega. Sellega seoses leiti ESMA arvamuses, et madalam asjakohane teatamiskünnis parandas oluliselt läbipaistvust ja aktsiates olevate märkimisväärsete lühikeste netopositsioonide jälgimist individuaalsel, sektoripõhisel ja kogu turgu hõlmaval tasandil, ning suurendas regulatiivset tõhusust. Samuti leidis ESMA, et turuosaliste poolt künnise rakendamise piirkulud peaksid olema tühised, võttes arvesse, et nad on sellist künnist kohaldanud mitme kuu jooksul. Lisaks leiab komisjon, et tuleks vältida ebakindlust seoses regulatiivse aruandluskohustusega ning et sellega seotud eeskirjad ja kohustused peaksid olema stabiilsed. Selle põhjal ja võttes arvesse ESMA arvamuses esitatud soovitusi, millega komisjon nõustub, on asjakohane muuta kehtivat asjakohast teatamiskünnist ja kehtestada selleks alaliselt 0,1 %.
            
            
               (5)Seepärast tuleks määrust (EL) nr 236/2012 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 236/2012 artikli 5 lõige 2 asendatakse järgmisega:
            
            
               „2.Asjakohane teatamiskünnis on 0,1 % asjaomase äriühingu emiteeritud aktsiakapitalist ja iga järgnev kõnealust künnist ületav 0,1 % vahemik.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 27.9.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu 14. märtsi 2012. aasta määrus (EL) nr 236/2012 lühikeseks müügi ja krediidiriski vahetustehingute teatavate aspektide kohta (ELT L 86, 24.3.2012, lk 1).
               
               
                  
                     (2)
                  
                        CESRi mudel üleeuroopalise lühikeseks müügi avalikustamise korra kohta (CESR/10-088). Kättesaadav aadressil 
                  https://www.esma.europa.eu/sites/default/files/library/2015/11/10_088.pdf
                  . 
               
               
                  
                     (3)
                  
                        ESMA tehniline nõuanne Euroopa Parlamendi ja nõukogu määruse (EL) nr 236/2012 (lühikeseks müügi ja krediidiriski vahetustehingute teatavate aspektide kohta) hindamise kohta (ESMA/2013/614). Kättesaadav aadressil 
                  2013-614_final_report_on_ssr_evaluation.pdf (europa.eu)
                  .
               
               
                  
                     (4)
                  
                        ESMA tehniline nõuanne Euroopa Parlamendi ja nõukogu määruse (EL) nr 236/2012 (lühikeseks müügi ja krediidiriski vahetustehingute teatavate aspektide kohta) hindamise kohta (ESMA 70-145-386). Kättesaadav aadressil 
                  https://www.esma.europa.eu/sites/default/files/library/technical_advice_on_the_evaluation_of_certain_aspects_of_the_ssr.pdf
                  .
               
               
                  
                     (5)
                  
                        ESMA70-155-9546. Kättesaadav aadressil 
                  esma70-155-9546_esma_decision_-_article_28_ssr_reporting_threshold.pdf (europa.eu)
                  .
               
               
                  
                     (6)
                  
                        ESMA70-156-4262. Kättesaadav aadressil 
                  esma70-156-4262_opinion_for_the_adjustment_of_the_threshold_set_out_in_article_52_of_ssr_0.pdf (europa.eu)
                  .
               
               
                  
                     (7)
                  
                        ELT L 86, 24.3.2012, lk 1. 
               
               
                  
                     (8)
                  
                        ESMA70-156-4262.